Når politikere fra blå blok har skullet forsvare sagen om regeringens ulovlige instruks om at tvangsadskille unge asylpar, har de løbende gjort det til et spørgsmål om, at internationale konventioner kan være mere eller mindre svære at fortolke. Men det handler mindst lige så meget om helt almindelig lov vedtaget i det danske Folketing.

Det udspringer nemlig af »helt almindelig dansk forvaltningsret«, at det stred mod loven, da udlændinge- og integrationsminister Inger Støjberg (V) i februar 2016 valgte at udsende en instruks om, at alle unge asylpar skulle adskilles fra hinanden uden at foretage en individuel vurdering af hver sag, siger lektor i forvaltningsret Sten Bønsing fra Aalborg Universitet.

»I modsætning til hvad Inger Støjberg og Martin Henriksen (DF’s udlændingeordfører, red.) har sagt, handler det her ikke om indviklede internationale konventioner, der kan tolkes forskelligt. Det handler primært om helt almindelig dansk forvaltningsret. Det er pensum for enhver jurastuderende på bachelorniveau, at vi i Danmark har et princip om, at afgørelser skal vurderes konkret og individuelt«, siger han.